**Molėtų rajono savivaldybės taryba**

**SPRENDIMAS**

**DĖL MOLĖTŲ RAJONO SAVIVALDYBĖS VIEŠŲJŲ PASLAUGŲ TEIKIMO VIETINIO SUSISIEKIMO MARŠRUTAIS POREIKIO NUSTATYMO TAISYKLIŲ PATVIRTINIMO**

2023 m. rugsėjo    d. Nr. B1-

Molėtai

**Projektas**

Vadovaudamasi Lietuvos Respublikos kelių transporto kodekso 171 straipsnio 2 dalimi, Lietuvos Respublikos vietos savivaldos įstatymo 6 straipsnio 33 punktu, 15 straipsnio 4 dalimi,

Molėtų rajono savivaldybės taryba nusprendžia:

Patvirtinti Molėtų rajono savivaldybės viešųjų paslaugų teikimo vietinio susisiekimo maršrutais poreikio nustatymo taisykles (pridedama).

    Šis sprendimas gali būti skundžiamas Molėtų rajono savivaldybės tarybai (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

PATVIRTINTA

Molėtų rajono savivaldybės tarybos

2023 m. rugsėjo d.

 sprendimu Nr. B1-

**MOLĖTŲ RAJONO SAVIVALDYBĖS VIEŠŲJŲ PASLAUGŲ TEIKIMO VIETINIO SUSISIEKIMO MARŠRUTAIS POREIKIO NUSTATYMO TAISYKLĖS**

**I SKYRIUS**

**BENDROSIOS NUOSTATOS**

1. Molėtų rajono savivaldybės Vietinio viešųjų paslaugų teikimo vietinio susisiekimo maršrutais poreikio nustatymo taisyklės (toliau ‑ Taisyklės) nustato naujų, esamų keitimo bei panaikinimo vietinio susisiekimo maršrutų poreikio nustatymo tvarką.

2. Taisyklėse vartojamos sąvokos suprantamos taip, kaip apibrėžta Lietuvos Respublikos kelių transporto kodekse ir Lietuvos Respublikos saugaus eismo automobilių keliais įstatyme.

**II SKYRIUS**

**VIEŠŲJŲ PASLAUGŲ TEIKIMO VIETINIO SUSISIEKIMO MARŠRUTAIS POREIKIO NUSTATYMO TVARKA**

1. Keleivių vežimas visais Molėtų rajono savivaldybės vietinio (miesto ir priemiestinio) reguliaraus susisiekimo kelių transporto maršrutais (toliau – Maršrutai) gali būti nustatomas tik tomis gatvėmis ir keliais, kurie atitinka reikalavimus, patvirtintus Lietuvos Respublikos susisiekimo ministro 2011 m. lapkričio 29 d. įsakymu Nr. 3-747 „Dėl Reikalavimų gatvėms ir keliams, kuriais vyksta reguliarusis keleivinio transporto eismas, patvirtinimo“, kuriais vyksta reguliarus keleivinio transporto eismas.
2. Vietinis keleivių susisiekimas tarp aplinkinių vietovių ir Molėtų rajono savivaldybės, kaip administracinio vieneto, centro turi būti užtikrinamas Maršrutais.
3. Maršrutai nustatomi, keičiami ir panaikinami Molėtų rajono savivaldybės mero ar jo įgaliotos Molėtų rajono savivaldybės administracijos iniciatyva (Molėtų rajono savivaldybės administracijos direktoriaus įsakymu).
4. Nustatomi nauji Maršrutai arba esantys keičiami, jei netenkinama keleivių paklausa arba paklausa tenkinama, tačiau važiavimo sąlygos yra netinkamos (keleiviai netelpa į transporto priemones).
5. Nauji Maršrutai nustatomi, jei keleivių susisiekimo negalima užtikrinti pakeičiant vežimo sąlygas (trasą, dažnį, laiką, transporto priemonių talpą) esamais Maršrutais.
6. Keičiant esamus Maršrutus, turi būti atsižvelgta į interesus vežėjų, vežančių keleivius esamais Maršrutais.
7. Planuojamų arba keičiamų Maršrutų reisai turi būti taip priderinti prie esamų Maršrutų reisų, kad transporto priemonių eismo intervalai atitiktų keleivių srautus.
8. Naujų Maršrutų nustatymas arba esamų keitimas gali būti vertinamas, jei Molėtų rajono savivaldybei daugiau, kaip 10 asmenų pateikia rašytinį prašymą, kuriame nurodytas naujo Maršruto nustatymo arba esamo keitimo poreikis, vietovė (nuo kur iki kur), laikas, savaitės ar mėnesio dienos, dažnumas, kita papildoma aktuali informacija.
9. Maršrutas gali būti naikinamas arba keičiamas (trasa, dažnis, laikas, transporto priemonių talpa) jei juo per mėnesį važiuoja vidutiniškai 3 keleiviai (vidurkis skaičiuojamas ne mažiau kaip paskutinių 6 mėnesių).
10. Molėtų rajono savivaldybės administracija, prieš nustatydama arba keisdama Maršrutą, jo tvarkaraščio projektą ir planuojamą Maršruto trasą, privalo iš anksto suderinti su savivaldybių, per kurių teritorijas numatoma maršruto trasa, institucijomis arba jų įgaliotomis įstaigomis, o Maršruto, kurio trasa eina per dviejų gretimų savivaldybių (neįskaitant miestų savivaldybių) teritorijas, – ir Lietuvos transporto saugos administracija. Derinanti institucija arba įstaiga privalo maršruto tvarkaraščio projektą ir planuojamo maršruto trasą suderinti arba motyvuotai atsisakyti tai atlikti ne vėliau kaip per 10 darbo dienų nuo prašymo gavimo.

**III SKYRIUS**

**BAIGIAMOSIOS NUOSTATOS**

1. Ginčai dėl Maršrutų nustatymo, keitimo ir panaikinimo sprendžiami įstatymų nustatyta tvarka.
2. Taisyklės keičiamos ar pripažįstamos netekusiomis galios Tarybos sprendimu.
3. Asmenys, pažeidę šias Taisykles, atsako teisės aktų nustatyta tvarka.

 **\_\_\_\_\_\_\_\_\_\_\_\_\_\_\_\_\_\_\_\_\_**